KOMISSION KERTOMUS EUROOPAN PARLAMENTILLE JA NEUVOSTOLLE

joulukuun 15 päivänä 2004 annetulla direktiivillä 2004/109/EY komissiolle siirretyn delegoitujen säädösten antamisvallan käyttämisestä

1.Johdanto

Säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta 15 päivänä joulukuuta 2004 annetussa Euroopan parlamentin ja neuvoston direktiivissä 2004/109/EY vahvistetaan vaatimukset säännöllisestä ja jatkuvasta tietojen antamisesta liikkeeseenlaskijoista, joiden arvopaperit on otettu kaupankäynnin kohteeksi säännellyillä markkinoilla EU:ssa.

Marraskuun 24 päivänä 2010 annetulla direktiivillä 2010/78/EU muutetaan direktiiviä 2004/109/EY ja siirretään komissiolle direktiivin 2004/109/EY 2 artiklan 3 kohdassa, 5 artiklan 6 kohdassa, 9 artiklan 7 kohdassa, 12 artiklan 8 kohdassa, 13 artiklan 2 kohdassa, 14 artiklan 2 kohdassa, 17 artiklan 4 kohdassa, 18 artiklan 5 kohdassa, 19 artiklan 4 kohdassa, 21 artiklan 4 kohdassa, 23 artiklan 4 kohdassa, 23 artiklan 5 kohdassa ja 23 artiklan 7 kohdassa tarkoitettu valta antaa delegoituja säädöksiä. Tämä valta on siirretty komissiolle neljän vuoden ajaksi 4 päivästä tammikuuta 2011 alkaen 3 päivään tammikuuta 2015 asti.

2.Oikeusperusta

Tämän kertomuksen esittämisestä säädetään direktiivin 2004/109/EY 27 artiklan 2 a kohdassa. Kyseisen artiklan mukaan komissio esittää siirrettyä säädösvaltaa koskevan kertomuksen neljän vuoden kauden päättymistä edeltävien kuuden kuukauden aikana. Tämä kertomus kattaa 4 päivän tammikuuta 2011 ja 3 päivän lokakuuta 2015 välisen ajanjakson.

3.Siirretyn säädösvallan käyttäminen

Koko raportointikauden aikana komissio käytti ainoastaan 23 artiklan 4 kohdan mukaisia valtuuksiaan. On hyväksytty seuraavat delegoidut säädökset:

Komission delegoitu asetus (EU) N:o 310/2012, annettu 21 päivänä joulukuuta 2011, menetelmästä kolmansien maiden arvopapereiden liikkeeseenlaskijoiden soveltamien tilinpäätösstandardien vastaavuuden määrittämiseksi Euroopan parlamentin ja neuvoston direktiivien 2003/71/EY ja 2004/109/EY nojalla annetun asetuksen (EY) N:o 1569/2007 muuttamisesta

Tällä delegoidulla asetuksella komissio päivitti asetuksessa (EY) N:o 1569/2007 esitetyt edellytykset, joiden perusteella kolmannen maan tilinpäätösstandardit voidaan hyväksyä rajoitetuksi ajaksi. Delegoidulla asetuksella niin ikään jatketaan sitä ajanjaksoa, jonka aikana voidaan soveltaa kolmansien maiden tilinpäätösnormistojen (Generally Accepted Accounting Principles, GAAP) vastaavuuden tunnustamiseen rajoitetuksi ajaksi liittyvää menetelmää, 31 päivään joulukuuta 2014 saakka.

Komission delegoitu asetus (EU) 2015/1605, annettu 12 päivänä kesäkuuta 2015, menetelmästä kolmansien maiden arvopapereiden liikkeeseenlaskijoiden soveltamien tilinpäätösstandardien vastaavuuden määrittämiseksi Euroopan parlamentin ja neuvoston direktiivien 2003/71/EY ja 2004/109/EY nojalla annetun asetuksen (EY) N:o 1569/2007 muuttamisesta

Tällä delegoidulla asetuksella jatketaan sitä ajanjaksoa, jonka aikana voidaan soveltaa kolmansien maiden tilinpäätösnormistojen (GAAP) vastaavuuden tunnustamiseen rajoitetuksi ajaksi liittyvää menetelmää, 31 päivään maaliskuuta 2016 saakka.

Asetuksessa (EY) N:o 1569/2007 vahvistetun menetelmän pohjalta komissio hyväksyi rajoitetuksi ajaksi 31 päivään maaliskuuta 2016 saakka, että Intian tasavallan tilinpäätösnormistot vastaavat unionin IFRS-standardeja.

On huomattava, että komissio antoi suurimman osan direktiivin 2004/109/EY täytäntöönpanosäännöksistä 8 päivänä maaliskuuta 2007 annetulla komission direktiivillä 2007/14/EY. Raportointijakson aikana komissio ei katsonut tarpeelliseksi muuttaa direktiivin 2007/14/EY säännöksiä. Näin ollen useimpia 27 artiklan 2 a kohdassa tarkoitettuja valtuuksia ei käytetty. On kuitenkin tarpeen, että komissiolla on jatkossakin nykyisen laajuiset valtuudet antaa delegoituja säädöksiä, jotta direktiivin 2004/109/EY toimivuutta voidaan tarvittaessa parantaa ja jotta mahdolliseen markkinakehitykseen voidaan reagoida nopeasti.